PR9 ร่วมมือ “กทม.-เดอะสตรีท รัชดา” เปิดจุดบริการฉีดวัคซีนโควิด 500 คน/วัน
PR9 ร่วมมือ “กทม.-เดอะสตรีท รัชดา” เปิดจุดบริการฉีดวัคซีนโควิด-19 นอกโรงพยาบาล ให้กับผู้ที่ลงทะเบียน “ไทยร่วมใจ” วันละ 500 คน 500 คน/วัน
PR9 ร่วมมือ “กทม.-เดอะสตรีท รัชดา” เปิดจุดบริการฉีดวัคซีนโควิด-19 นอกโรงพยาบาล ให้กับผู้ที่ลงทะเบียน “ไทยร่วมใจ” วันละ 500 คน 500 คน/วัน
7 มิ.ย. 2564

นายแพทย์เสถียร ภู่ประเสริฐ กรรมการผู้อำนวยการบริษัท โรงพยาบาลพระรามเก้า จำกัด (มหาชน) หรือ PR9 เปิดเผยว่า ทางโรงพยาบาลพระรามเก้า ได้ร่วมกับ เดอะสตรีท รัชดา และกรุงเทพมหานคร เปิดจุดบริการฉีดวัคซีนนอกโรงพยาบาลที่ศูนย์การค้า เดอะสตรีท รัชดา ซึ่งเป็น 1 ใน 25 “หน่วยความร่วมมือบริการฉีดวัคซีน โควิด-19 กรุงเทพมหานคร-หอการค้าไทย”

โดยได้มีการปรับระบบการให้บริการให้มีประสิทธิภาพมากขึ้นด้วยการลดขั้นตอน (Lean Process) ให้สั้น กระชับ เพียงแค่ 3 ขั้นตอน  นอกจากนี้โรงพยาบาลฯ ยังได้นำระบบ  Hospital Portal ของทางกรุงเทพมหานครมาใช้ในการยืนยันตัวตนและบริหารจัดการวัคซีน ซึ่งระบบดังกล่าวช่วยให้การเข้ารับบริการฉีดวัคซีนเป็นไปอย่างสะดวก รวดเร็ว ลดเวลาการอยู่ในพื้นที่แออัด เพิ่มความปลอดภัยให้กับผู้เข้ารับบริการฉีดวัคซีน
สำหรับการฉีดวัคซีนครั้งนี้จะเป็นการฉีดให้กับกลุ่มประชาชนทั่วไปที่ลงทะเบียนผ่านระบบ “ไทยร่วมใจ” ซึ่งในแต่ละวันสามารถให้บริการฉีดวัคซีนได้วันละ 500 คน ด้วยวัคซีน “แอสตร้าเซนเนก้า” (AstraZeneca) โดยจุดให้บริการจะอยู่ที่ชั้น 5 และเปิดให้บริการในเวลา 10.00-16.00 น.

ทั้งนี้ เวลา 13.30 น. ในวันจันทร์ที่ 7 มิถุนายน 2564  พล.ต.ต.อัครชัย พงษ์ศิริ ที่ปรึกษาผู้ว่าราชการกรุงเทพมหานคร ได้เดินทางมาตรวจดูความพร้อมของการให้บริการที่ เดอะสตรีท รัชดา (The Street Ratchada) ซึ่งทาง “โรงพยาบาลพระรามเก้า” เป็นผู้ให้บริการฉีดในครั้งนี้  ด้วยระบบการให้บริการ 3 ขั้นตอน คือ 1. จุดลงทะเบียนเพื่อยืนยันตัวตน วัดความดัน และคัดกรองประวัติ  2. จุดฉีดวัคซีน ซึ่งจะมีระบบคิวในการเรียกหมายเลขของผู้รับบริการ และ 3. จุดสังเกตอาการ 30 นาที พร้อมออกหนังสือรับรอง ซึ่งจุดนี้จะมีการรันเวลานับถอยหลัง 30 นาที ตามหมายเลขคิวของผู้รับบริการฉีดวัคซีน เพื่อเพิ่มการอำนวยความสะดวกให้กับผู้รับบริการ โดยจุดนี้ผู้เข้ารับบริการจะได้รับเข็มกลัดรุ่น Limited Edition ที่โรงพยาบาลฯ ได้เตรียมไว้ให้ด้วย
